Ir-Regolament tal-Kummissjoni (KE) Nru. 1119/97
tad-19 ta’ Ġunju 1997
li jemenda r-Regolamenti (KE) Nru. 411/97 u (KE) Nru. 412/97 li jistabbilixxi r-regoli dettaljati għall applikazzjoni tar-Regolament tal-Kunsill (KE) Nru. 2200/96 dwar l-iffissar ta’ limitu ta’ żmien ta’ transizzjoni għall-1997
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea
Wara li kkunsidrat ir-Regolament tal-Kunsill (KE) Nru. 2200/96 tat-28 ta’ Ottubru 1996 dwar l-organizzazzjoni kommuni tas-suq tal-frott u l-ħxejjex [1], u b’mod partikolari l-Artikolu 57 tiegħu,
Billi l-Artikolu 15 tar-Regolament tal-Kummissjoni (KE) Nru. 411/97 tat-3 ta’ Marzu 1997 li jistabbilixxi r-regoli dettaljati għall-applikazzjoni tar-Regolament tal-Kunsill (KE) Nru. 2200/96 dwar programmi tat-tħaddim, fondi għall-operat u l-assistenza finanzjarja Komunitarja [2] jistabbilixxi d-disposizzjonijiet ta’ transizzjoni li japplikaw għal-1997 dwar l-għoti u l-approvazzjoni ta’ programmi proposti għat-tħaddim; billi l-paragrafu 2 ta’ dak l-Artikolu jgħid li l-awtorità nazzjonali kompetenti għandha tiddeċiedi dwar il-proposti mgħotija fi żmien tliet xhur; billi, f’ċertu każijiet eċċezzjonali, dak il-limitu ta’ żmien jista’ ma jkunx biżejjed u jpoġġi lill-organizzazzjonijiet ta’ produtturi interessati fi żvantaġġ; billi, għaldaqstant, fl-interess ta’ dawn ta’ l-aħħar, l-Istati Membri għandhom jingħataw l-opportunità li jestendu l-limitu ta’ żmien b’ xahrejn f’każijiet li jkunu ġġustifikati;
Billi l-Artikolu 12(1)(a) tar-Regolament (KE) Nru. 2200/96 jiffissa l-limitu ta’ żmien ta’ tliet xhur għad-deċiżjoni mill-Istati Membri dwar applikazzjonijiet għar-rikonnoximent ippreżentati minn organizzazzjonijiet ta’ produtturi; billi, f’ċerti każijiet eċċezzjonali li x’aktarx iseħħu matul l-ewwel sena ta’ l-applikazzjoni ta’ dik id-disposizzjoni, il-limitu ta’ żmien jista’ jkun insuffiċjenti u jpoġġi l-organizzazzjonijiet ta’ produtturi fi żvantaġġ; billi huwa fl-interessi ta’ dawn ta’ l-aħħar li jagħtu permess lil-Istati Membri, f’każijiet li jkunu ġustifikati, li jestendu, bħala miżura eċċezzjonali għal 1997, dak il-limitu ta’ żmien b’xahrejn; billi, għaldaqstant, huwa neċċessarju li tiġi introdotta miżura ta’ transizzjoni fir-Regolament tal-Kummissjoni (KE) Nru. 412/97 tat-3 ta’ Marzu 1997 li jistabbilixxi r-regoli dettaljati għall-applikazzjoni tar-Regolament tal-Kunsill (KE) Nru. 2200/96 dwar ir-rikonnoximent ta’ l-organizzazzjonijiet ta’ produtturi [3];
Billi l-miżuri msemijin f’dan ir-Regolament huma skond l-opinjoni tal-Kumitat ta’ Ġestjoni għall-Frott u Ħxejjex Friski,
ADOTTAT DAN IR-REGOLAMENT:
Artikolu 1
L-Artikolu 15(2) tar-Regolament (KE) Nru. 411/97 hu hawnhekk mibdul b’dan li ġej:
"2. Fi żmien tliet xhur l-awtorità kompetenti nazzjonali għandha tieħu deċiżjoni dwar il-proposti mogħtija. L-Istati Membri, waqt li jaġixxu fl-interessi ta’ l-organizzazzjonijiet ta’ produtturi nteressati, jistgħu jestendu dak il-perjodu ta’ żmien b’xahrejn f’każijiet li jkunu ġustifikati. Proposti għall-programmi tat-tħaddim mgħotija mill-organizzazzjonijiet ta’ produtturi li ma jirċievux rikkonoxximent għandhom ikunu rifjutati awtomatikament."
Artikolu 2
L-Atikolu 9a li ġej hu mdaħħal wara l-Artikolu 9 tar-Regolament (KE) Nru. 412/97:
"9a L-Artikolu
Bħala miżura ta’ transizzjoni għall-1997, l-Istati Membri, waqt li jaġixxu fl-interessi tal-organizzazzjonijiet ta’ produtturi nteressati, jistgħu, f’każijiet li jkunu ġustifikati, jestendu b’xahrejn il-limitu ta’ żmien imsemmi fl-Artikolu 12(1)(a) tar-Regolament (KE) Nru. 2200/96."
Artikolu 3
Dan ir-Regolament għandu jidħol fis-seħħ sebat ijiem wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-19 ta’ Ġunju 1997.